Ожалошћена породица/20
ПОЈАВА VI

ГИНА, ПРЕЂАШЊИ

СИМКА (при појави Гининој): Баш овај час кажем пријатељ-Мићи: ова наша прија-Гина завукла се у собу па по цео дан плаче. 
ГИНА: Шта ћу, ко ће ожалити покојника ако нећу ја? 
АГАТОН: А где ти је Прока? 
ГИНА: Он оде у општину да потражи правнога референта да га припита: имамо ли ми права даа се уселимо овде у кућу? 
АГАТОН: Шта има то да пита? 
МИЋА: То се само по себи разуме. 
СИМКА: И што не запита Агатона, Агатон зна те законе. 
ГИНА: Па ви и не знате шта је све било; дошли сте на готово, кад је Прока већ освојио кућу. 
МИЋА: Како освојио? 
ГИНА: Не знате ви како је нас дочекала она тетка, јер ми смо први стигли. 
СИМКА: А шта има она ту да се меша? 
ГИНА: Дочекала нас је као да смо непријатељи, а не фамилија. Није нам хтела дозволити да се уселимо у кућу; вели: њој је поверена кућа па она има и да је чува. 
СИМКА: Видиш ли ти, молим те, како се она прави газда на туђем имању. 
ГИНА: 3акључала кућу па нас не пушта. 
СИМКА: Па како уђосте? 
ГИНА: Хвала богу, Сарка је била у кући, па нам она изнутра отвори, а Прока, боме, гурну ону тетку лактом, те она оде претећи, вели: јавиће полицији. Ето зашто је Прока отишао да се пропита. 
СИМКА: Па добро, Агатоне, ти бар знаш законе, је л' може то да се она жали полицији! 
МИЋА: Ја мислим да ми као фамилија имамо право да се уселимо? 
АГАТОН: Па, како да вам кажем; у том погледу је закон врло растегљив; може да буде овако, а може да буде и онако. 
МИЋА: Ја то не могу да разумем, како закон може и овако и онако. 
АГАТОН: Има, има таквих закона! 

Ожалошћена породица